# Referat fra styregruppemøde i Ding2tal, 21.3.12, Aarhus

**Til stede:** Esben Fjord (EF), Gladsaxe Bibliotek, Anton Helms (AH), Odense Centalbibliotek, Lone Knakkergaard (LK), Vejle Bibliotekerne, Toke Leth Laursen (TLL), Silkeborg Bibliotek, Jakob Luther (JL)(på vegne af Kirsten Lund), Kolding Bibliotek, Bo Fristed (BF), Aarhus Kommunes Biblioteker, Anne Marie Schmidt (AMS), Aarhus Kommunes Biblioteker, Gitte Barlach (GB), Aarhus Kommunes Biblioteker (referent)

**Afbud fra:** Kirsten Lund, Kolding Bibliotek

# Dagsorden

1. Velkommen
2. Ding2tal ift. DDB
3. Økonomi/budget
4. Organisering
5. Projektbeskrivelse/projektplan, herunder mødeplan, work packages m.v.
6. Risikovurdering
7. Kommunikation
8. Evt.

# 2. Ding2tal ift. DDB

Der er en klar formodning om, at projektet Ding2tal med DDB får en form for finansiering. Det er forventeligt, at denne finansiering følges op af en række krav til projektet for at sikre, at Ding2tal er tænkt ordentligt ind i DDB.

Mødet drøftede Kulturstyrelsens rapport om DDB, og det fastslås at DDB primært er teknisk understøttelse og understøttelse af indkøb. Der er enighed om, at det er svært at gennemskue, hvad det enkelte bibliotek får med DDB. Her understreges, at det enkelte bibliotek ikke anvender mange ressourcer på indkøb, og at rapporten ikke forholder sig til katalogiseringsbidraget.

Mødet diskuterede om tiden er løbet fra DDB, da bibliotekerne allerede har en fælles infrastruktur og et samarbejde om indkøb af licenser. Med DDB får man mulighed for at få ydrekanterne med. Samtidig kan DDB overtage nogle af de opgaver, som i dag løses af bibliotekerne, og derved kan bibliotekerne reducere nogle af sine omkostninger.

Det understreges, at det er vigtigt, at man i samarbejdet med DDB forholder sig til governancedelen.

Der er enighed om, at det er positivt, at Ding2tal bliver en del DDB.

# 3. Økonomi/budget.

Mødet gennemgik det fremlagte budget for projektet.

**Code review:**

Der er afsat midler i budgettet til Code review. Styregruppen diskuterede, om det er nødvendigt med Code review, hvis alle blot følger Code Guidelines. Konklusionen blev, at det er nødvendigt at kvalitetssikre koden, når man splitter opgaver op i flere mindre pakker, som løses af forskellige udviklere. Styregruppen diskuterede endvidere, om Core Team kan udvides – det afvises ikke, men denne beslutning ligger uden for projektet.

**Udviklertimer**

Styregruppen drøftede om de 950 udvikler-timer, der er afsat i budgettet, er tilstrækkelige. BF forklarede, at estimatet er udregnet af ITK’s designere, på baggrund af den foreliggende oversigt over opgaver i projektet. BF understregede, at projektet ikke skal udvikle et nyt CMS system, men ’kun’ et nyt basistema.

Hver pakke, der udbydes i projektet, vil blive tildelt et estimeret timetal. Timelønnen, der er afsat i budgettet, er den samme som ITK anvender ift. eksterne kundeprojekter.

**Serveropsætning**

AH stillede spørgsmål ved, at budgettet ikke forholder sig til tekniske ting som f.eks. serveropsætning. Styregruppen drøftede de tekniske forberedelser vedrørende serveropsætning, der er flere løsninger, herunder køb af virtuel server ved Linode eller brug af en fysisk server hos Odense Centralbibliotek. Projektgruppen går videre med en del.

**Distribution**

Styregruppen drøftede distributionen, og der var enighed om, at projektet ikke har kapacitet til at lave en ”one-clic-install” med automatisk tildeling af virtuel serverplads således at man med det samme har et site klar til drift. Det vil kræve et langvarigt og tæt udviklingssamarbejde med en professionel hosting-leverandør. Styregruppen anbefaler at ding2tal fokuserer på at lave en basis for en ”one-click-install”, som DDB senere kan optimere.

**Migreringsscript**

På mødet pegede AH på, at det er vigtigt at migreringsmodellen ikke bliver for dyr, og at det derfor er vigtigt at projektgruppen vurderer, om det kan svare sig at udarbejde et script ift. at foretage en manuel migrering. BF understregede at migreringsdelen bliver afgrænset i budgettet, idet der i lighed med de andre pakker, der udbydes i projektet, vil blive tildelt et estimeret timetal hertil. Styregruppen var enig i, at projektet så vidt muligt skal gøre det muligt at migrere indhold fra ding1-sigtes til ding 2. Styregruppen besluttede endvidere, at hvis der sker større ændringer ift. de afsatte ressourcer, skal det tages op i styregruppen, samt at migreringsmodellen skal indgå i en risikovurdering, der udarbejdes af projektgruppen.

# 4. Organisering

Ud over Styregruppen organiseres projektet med en projektgruppe, der udformer og bestiller række ”pakker” hos de to arbejdsgrupper: Designgruppen og udviklergruppen. Der kan godt være personsammenfald mellem de forskellige grupper, men det er vigtigt, at der holdes fast ved, hvilke grupper, der har de forskellige mandater.

Der er enighed om denne organisering, men der peges på, at denne organisation kræver fokus på kommunikation.

**Projektleder**

AH stillede forslag om en ekstra projektleder, således at der bliver en projektleder for designdelen og en leder for udviklerdelen. Styregruppen drøftede forslaget, og blev enige om at fortsætte med en projektleder (GB), idet det vil tjene projektet bedre, at man får flere stærke kompetencer i projektgruppen, for dermed at sikre en høj faglighed i denne gruppe.

Der var enighed om at, projektgruppen skal bestå af personer med stærke kompetencer og høj faglighed, og at det er fordelagtigt for projektet, at gruppen er lille og arbejdsduelig.

Følgende personer foreslås til projektgruppen: Dennis Bjørndal, Odense Central Bibliotek, Morten Brunbjerg, Horsens Bibliotek, Michael Ljungberg, Viborg Bibliotek. Endvidere skal de øvrige deltagere i projektet, herunder Københavns Kommunes Biblioteker, spørges.

**Finansiering af projektgruppen**

Budget-forslaget har ikke afsat penge til finansiering af møder i projektgruppen. Styregruppen besluttede, at udgifter til forplejning- og transport dækkes, og at gruppens fysiske møder kompenseres med en timepris pr. medarbejder. ITK justerer budgettet, og sender en revideret udgave til styregruppen.

**Udviklernes organisering**

På mødet var der enighed om, at det er en god ide at etablere et udviklermiljø således at de udviklere, der skal arbejde på en ding2tal-workpackage, sidder sammen. På den måde kan udviklerne samarbejde undervejs. Man har fra udviklingen af Artesis gode erfaringer med at lade udviklerne sidde sammen og kode. Udfordringen for Ding2tal-projektet er, at udviklerne er meget spredt geografisk. Både Århus og Odense tilbyder at facillitere det fysiske udviklermiljø. Det foreslås, at udviklerne anvender Skype, hvis det ikke er muligt at mødes fysisk. Det overlades til udviklergruppen at vurdere, hvorvidt der er en god løsning med Skype som alternativ til at mødes fysisk. Styregruppen drøftede også, om man i udviklingen skal anvende SCRUM-metoden, men valget af den konkrete arbejdsmetode overlades til projektgruppen.

# 5. Projektbeskrivelse/projektplan, herunder mødeplan, work packages mv.

GB fremlagde udkast til projektplan. Migreringsdelen ligger rent tidsmæssigt til sidst i projektet. Projektets sluttidspunkt er sat til 1. november, og det er derfor vigtigt, at projektet hurtigt kommer i gang.

LK spurgte til hvad der menes, når projektbeskrivelsen omtaler en ”distribution”. GB forklarede, at distributionen er det samme som en ”one-click-install” – en distribueret pakke af moduler.

Styregruppen drøftede kort hvad der menes, når projektbeskrivelsen anvender ordet ”overraskende” under målsætningerne for projektet. Man kunne f.eks. anvende ordet ”inspirerende” i stedet. BF forklarede at målsætningerne er formuleret ud fra den workshop, der blev afholdt på Ding2tal opstartsmødet i Odense. Styregruppen enedes om at bibeholde den nuværende formulering.

**Prioritering af aktiviteter**

Styregruppen ønskede at aktiviteterne i projektbeskrivelsen prioriteres, og at ambitionsniveauet for h.h.v. migrering og distribution afstemmes med den aktuelle økonomi, samt det videre forløb omkring understøttelse af DDB.

Ift. migrering af Ding1-moduler til Ding2 var der var enighed om, at moduler/funktionalitet i ding 1, der ikke er behov for, ikke migreres over i ding2.

**Fælles afsæt**

DBC har udviklet hele ding 2-kodebasen inklusive søgefunktionalitet, facetbrowser, integration til DDE Libra m.m. Den grundlæggende funktionalitet er således på plads, og dette projekt skal bygge oven på. Derfor er det en god ide at prioritere udviklingen af themet, så man kan begynde at teste usabillity. TLL gør opmærksom på, at Betabibliotekerne har lavet et forslag til en prioritering af opgaverne på baggrund af den tidligere udsendte faseplan.

Der er enighed om, at projektet hurtigst muligt skal have et fælles afsæt, og derfor skal projektgruppen udarbejde en projekt- og tidsplan, som styregruppen godkender. Det understreges, at det er meget vigtigt, at planen følges for derved at sikre, at projektet kan nå i mål til tiden.

**Teknisk forberedelse**

Herunder diskuterede mødet serveropsætning, som i dette referat er sammenskrevet med diskussionen om *Serveropsætning* under punktet *Budget*.

**Kvalitetssikring**

På styregruppemødet blev der udtrykt bekymring for om kvalitetssikringen vil blive en bremseklods for udviklerne. Det fastslås at kvalitetssikringen ikke er noget problem, hvis udviklerne følger Code Guidelines, men det kan være en udfordring og samtidig lærerigt for de udviklere, der ikke er så rutinerede, og derfor er Core Team en vigtig enhed.

Projektbeskrivelsen godkendes med det forbehold, at de rigtige beløb/timer indskrives i budgettet.

Desuden skal det også indskrives i projektbeskrivelsen, at det kun er muligt for projektet at lave den ambitiøse distribution med automatisk til deling af virtuel serverplads, hvis projektet får penge fra styrelsen. Alternativet er, at projektet laver en basis-distribution, som senere kan udfoldes.

# 6. Risikovurdering

Dette punkt overlades til projektgruppen, men projektgruppen skal medtage det forbehold, som AH har peget på i forbindelse med migreringsscriptets omkostninger.

# 7. kommunikation

Der er enighed om, at det er vigtigt at kommunikere projektet ud. BF tilbød at udarbejde en pressemeddelelse. Pressemeddelelsen lægges på Perspektivs blog og sendes til nøglepersoner i bl.a. Kulturstyrelsen. Slutteligt fremviste BF en TING-film, der netop er produceret.